   مانچسٽر (ويب ڊيسڪ) پاڪستان ۽ انگلينڊ وچ ۾ مانچسٽر ٽيسٽ دوران پهريون ڀيرو ٽي وي امپائر نو بال جي ڪال ڏيندو. ڪرڪيٽ ويب سائيٽ ڪرڪ انفو جي رپورٽ موجب آءِ سي سي ورلڊ ڪپ سپر ليگ ايونٽ ۾ ان ٽيڪنالاجي کي ڪاميابي سان آزمائي چڪي آهي ۽ هن سيريز ۾ ٽيڪنالاجي جي استعمال جو مقصد ان کي مستقبل لاءِ جاچڻ آهي. رپورٽ موجب ٽيسٽ سيريز جا نتيجا آءِ سي سي جي چيف ايگزيڪيوٽو ڪميٽي کي موڪليا ويندا، جيڪا ان ڳالهه جو فيصلو ڪندي ته ڇا ان ٽيڪنالاجي کي مستقل بنياد تي ٽيسٽ چيمپيئن شپ لاءِ استعمال ڪجي يا نه. ماضي ۾ ٽيسٽ ميچن دوران فيلڊ امپائرن طرفان فرنٽ فٽ نو بالز جي وڏي پئماني تي جاچ کانپوءِ هاڻ فيصلو ڪيو ويو آهي ته ٽي وي امپائر فرنٽ فٽ جي نو بال جي ڪال تي فيلڊ امپائر کي فوري طور الرٽ ڪندو. انٽرنيشنل ڪرڪيٽ ڪائونسل طرفان سوشل ميڊيا تي به ان ڳالهه جي تصديق ڪئي وئي آهي ته ٻنهي ٽيمن جي سهڪار سان ٽيسٽ سيريز دوران ان ٽيڪنالاجي جو استعمال ڪيو ويندو.